CELEX: 52015PC0174
Language: ro
Date: 2015-04-22
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de abrogare a Directivei 76/621/CEE a Consiliului privind stabilirea nivelului maxim de acid erucic în uleiuri și grăsimi, precum și a Regulamentului (CE) nr. 320/2006 al Consiliului de instituire a unui regim temporar de restructurare a industriei zahărului

COMISIA EUROPEANĂ
            Bruxelles, 22.4.2015
            COM(2015) 174 final
            2015/0090(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de abrogare a Directivei 76/621/CEE a Consiliului privind stabilirea nivelului maxim de acid erucic în uleiuri și grăsimi, precum și a Regulamentului (CE) nr. 320/2006 al Consiliului de instituire a unui regim temporar de restructurare a industriei zahărului
            
               
         
         
            
               EXPUNERE DE MOTIVE
            
            
               Există acte legislative adoptate în ultimele decenii care și-au epuizat în totalitate efectele, dar, din punct de vedere tehnic, continuă să fie în vigoare. Ele au devenit caduce din cauza caracterului lor temporar sau deoarece conținutul lor a fost preluat în acte succesive. Parlamentul European, Consiliul și Comisia au convenit, în cadrul acordului lor interinstituțional pentru o mai bună legiferare, asupra faptului că legislația Uniunii trebuie actualizată și concentrată prin abrogarea actelor care nu mai sunt aplicate. Actele care nu mai sunt relevante trebuie retrase din acquis-ul comunitar, în scopul creșterii transparenței și a securității juridice a legislației Uniunii. 
            
            
               Comisia a desfășurat mai multe acțiuni de retragere din acquis a legislației caduce, parțial prin procedura tradițională de abrogare, parțial prin declararea actelor relevante ale Comisiei ca fiind caduce. Comisia a identificat două acte ale Consiliului din sfera politicii agricole comune, care sunt bazate pe articolele 42 și 43 din tratat (fostele articole 36 și 37) și care și-au epuizat toate efectele practice, dar care, în mod oficial, continuă să fie în vigoare. Comisia nu are competența de a declara caduce acte adoptate de Consiliu. În interesul securității juridice, Comisia sugerează abrogarea de către Consiliu și Parlamentul European a actelor menționate în prezenta propunere.
            
            
               2015/0090 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de abrogare a Directivei 76/621/CEE a Consiliului privind stabilirea nivelului maxim de acid erucic în uleiuri și grăsimi, precum și a Regulamentului (CE) nr. 320/2006 al Consiliului de instituire a unui regim temporar de restructurare a industriei zahărului
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 42 primul paragraf și articolul 43 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic şi Social European
                  1
               ,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Creșterea transparenței legislației Uniunii este un element esențial al strategiei pentru o mai bună legiferare, implementată de instituțiile Uniunii. În acest context, este adecvată eliminarea din legislația activă a acelor acte care au încetat să producă efecte reale.
            
            
               (2)Actele menționate în continuare, care se referă la politica agricolă comună, au devenit caduce, deși, în mod oficial, sunt încă în vigoare:
            
            
               –Directiva 76/621/CEE a Consiliului
                  2
               . Conținutul respectivei directive a fost preluat în Regulamentul (CE) nr. 1881/2006 al Comisiei
                  3
               .
            
            
               –Regulamentul (CE) nr. 320/2006 al Consiliului
                  4
               . Regimul temporar instituit prin respectivul regulament a fost aplicabil doar până în anul de comercializare 2009/2010.
            
            
               (3)Din motive de certitudine juridică și de claritate, respectivele acte legislative caduce ar trebui abrogate,
            
         
         
            
               ADOPTĂ PREZENTUL REGULAMENT:
            
            
               Articolul 1
            
            
               Directiva 76/621/CEE și Regulamentul (CE) nr. 320/2006 se abrogă.
            
            
               Articolul 2
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  JO C , , p. .
               
               
                  
                     (2)
                  Directiva 76/621/CEE a Consiliului din 20 iulie 1976 privind stabilirea nivelului maxim de acid erucic în uleiurile și grăsimile destinate consumului uman, precum și în produsele alimentare cu adaos de uleiuri sau grăsimi (JO L 202, 28.7.1976, p. 35).
               
               
                  
                     (3)
                  Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).
               
               
                  
                     (4)
                  Regulamentul (CE) nr. 320/2006 al Consiliului din 20 februarie 2006 de instituire a unui regim temporar de restructurare a industriei zahărului în Comunitatea Europeană și de modificare a Regulamentului (CE) nr. 1290/2005 privind finanțarea politicii agricole comune (JO L 58, 28.2.2006, p. 42).